2014ની લોકસભા ચૂંટણીમાં ઐતિહાસિક વિજય મેળવી 283 બેઠકો સાથે ભારતીય જનતા પાર્ટીએ કેન્દ્રમાં એકલે હાથે સરકાર બનાવી શકાય તેટલી બેઠકો મેળવી હતી. જોકે પેટાચૂંટણીમાં કેટલીક બેઠકો ગુમાવ્યા બાદ ભાજપનો બેઠકનો આંકડો ઘટીને 271નો થઈ ગયો છે. એટલે કે ભાજપની એકલાની બહુમતી રહી નથી. સરકાર સાચા અર્થમાં NDAની રહી છે. 2019ની ચૂંટણીમાં કદાચ સાચા અર્થમાં NDAની જ સરકાર બનાવવાની રહેશે. કારણકે વર્તમાન સ્થિતિ જોતાં ભાજપ એકલા હાથે 272નો આંકડો પાર કરે તેવી કોઈ શક્યતા જાણકારો જોઈ રહ્યા નથી. બીજી બાજુ ભાજપમાં કેટલાક નેતાઓ એવા છે, જેમને આગીમી ચૂંટણીમાં મોવડીમંડળ ટિકિટ આપવાના મૂડમાં નથી. અડવાણીને ટિકિટ નહિ મળે તેમ નિશ્ચિત મનાય છે, ત્યારે મુરલી મનોહર જોષી સહિતના કેટલાક નેતાઓની પણ બાદબાકી થઈ શકે છે. આ કપાયેલા નામોની યાદીમાં સુષમા સ્વરાજ હશે કે કેમ તે પણ ચર્ચાનો વિષય છે. ગત વખતે મોદી અને અડવાણી જૂથ વચ્ચે થયેલા સંઘર્ષમાં સુષમા સ્વરાજ છેક સુધી અડવાણીની છાવણીમાં રહ્યા હતા. આખરે અડવાણી પક્ષમાં જ રહ્યા અને છોડીને ના ગયા, તેના કારણે સુષમા સહિતના કેટલાક નેતાઓ પણ પક્ષમાં રહ્યા અને પ્રધાન પણ બન્યા. તે પછીની હરોળમાં આવતા નેતાઓમાં રાજનાથસિંહ અને નીતિન ગડકરી એ બે નામ એવા છે, જે અડવાણીની છાવણીમાં તો નહીં, પણ મોદીના વિશ્વાસુ પણ ના ગણાય. બંને નેતાઓ આરએસએસના આશીર્વાદને કારણે સ્વતંત્ર રીતે પોતાનું સ્થાન જાળવી રાખી શકે તેમ છે. નીતિન ગડકરી તો છે પણ નાગપુરના અને સંઘના સૌથી નિકટના નેતા છે. તેથી તેઓ બિન્ધાસ્ત પોતાની રીતે કામ કરતા રહે છે. આ બંને નેતાઓની ટિકિટ કાપી શકાશે નહીં, એ તો સ્પષ્ટ છે. પણ તે બંને સુષ્મા સ્વરાજની ટિકિટ કપાઇ જાય તો શું બોલશે? સુષ્મા સ્વરાજની ટિકિટ કાપવી પણ મુશ્કેલ છે, પણ ઇન કેસ… તો આ બંને નેતાઓ તેમના માટે બોલશે ખરા? આ સવાલ એટલા માટે કે હાલમાં જ બંને નેતાઓએ સુષ્મા સ્વરાજ માટે અવાજ ઉઠાવ્યો હતો. સુષ્મા સ્વરાજ સોશ્યલ મીડિયામાં સૌથી વધુ સક્રીય પ્રધાન છે. વિદેશ નીતિની બાબતોમાં સોશ્યલ મીડિયાનો સકારાત્મક ઉપયોગ તેમણે કર્યો છે. બીજી બાજુ ભાજપની સોશ્યલ મીડિયાની ગેંગ આ માધ્યમનો સતત જૂઠાણા ફેલાવવા, દુષ્પ્રચાર કરવા, હરિફોને પાડી દેવા, તેમના વિશે ગપગોળા ચલાવી બદનામ કરવા અને ટ્રોલ કરીને ધમકાવા માટે ઉપયોગ કરે છે. ખુદ સુષ્મા સ્વરાજ પણ તેમનો ભોગ બન્યા. લખનૌનું એક દંપતિ, જેમાં સ્ત્રી હિન્દુ અને પુરુષ મુસ્લિમ હોવાથી પાસપોર્ટ માટે કાર્યાલય ગયા ત્યારે તેમને એક અધિકારીએ પૂછપરછ કરી હતી. દંપતિને લાગ્યું કે વધારે પડતી ‘પંચાત’ કરે છે, એટલે તેમણે સોશ્યલ મીડિયામાં પાસપોર્ટ માટે હેરાનગતિનો મેસેજ મૂક્યો. એક્ટિવ સુષ્મા સ્વરાજે સોશ્યલ મીડિયામાં જ તેમને પાસપોર્ટ તરત આપી દેવાનો આદેશ કર્યો અને બાદમાં પેલા અધિકારીની તાત્કાલિક બદલી પણ થઈ ગઈ.